[{"text_idx": "#000001", "text": "Anna Striganova kaj Dmitri S\u0302evc\u0302enko ekde aprilo 2017 estas redaktoroj de la UEA-revuo \u201eEsperanto\u201c. La eldonista paro gvidas en Moskvo la eldonejon \u201eImpeto\u201c."}, {"text_idx": "#000002", "text": "Anna finis studadon de literaturo, Dima studadon de j\u0302urnalistiko. Ambau\u0306 laboras en la Rusia Universitato de Popola Amikeco en Moskvo, kie lernas studentoj el multaj landoj."}, {"text_idx": "#000004", "text": "Je la unua tago de ilia dutaga restado en Berlino, la 23-an de aprilo, ili renkontis la prezidanton de la Germana Esperanto-Asocio Ulrich Brandenburg, kiu gvidis ilin tra la GEA-Oficejo en Katzbachstra\u00dfe 25."}, {"text_idx": "#000005", "text": "Vespere la paro konatig\u0302is kun la Esperanto-renkontig\u0302ejo \u201edanziger50\u201c en la urboparto Prenzlauer Berg, je kies fasado legeblas Esperantlingve la moto de la kulturcentro: \u201eEn Prenclova Monto al Apolono kaj al la Muzoj\u201c."}, {"text_idx": "#000007", "text": "Tie ili informis la berlinajn Esperanto-amikojn pri la aktuala koncepto de la UEA-revuo kaj diskutis kun ili pri g\u0302i. Ekzemple estis priparolitaj necesa enhavo de la revuo, limigita al 24 pag\u0302oj kaj g\u0302iaj limigitaj ebloj, publikigi recenzojn. Ludis ankau\u0306 rolon la influo de la kolora arang\u0302ado al la atraktiveco de la revuo kaj ec\u0302 la demando, kial g\u0302uste skribi la titolon Esperanto per majuskla E."}, {"text_idx": "#000010", "text": "La redaktoroj spertis ondon da simpatio. Ili trovis multe da konsento pri ilia koncepto por strukturo kaj arang\u0302ado de la revuo kaj lau\u0306don por la regula apero. Dima akcentis, ke la nombro de la abonantoj estas stabila kaj ke la revuo estas sendata al multaj publike efikaj ricevantoj, ekz. bibliotekoj."}, {"text_idx": "#000011", "text": "Memkompreneble Anna kaj Dima prezentis ankau sian eldonejon \u201cImpeto\u201d kaj ekspoziciis elekton de libroj. Ili respondis al demandoj pri au\u0306toroj kaj libroj kaj pri mem verkitaj publikaj\u0302oj."}, {"text_idx": "#000012", "text": "La publiko speciale interesig\u0302is pri noveldonoj de \u201cImpeto\u201d, inter alie pri la filozofiaj fabeloj de Anna, por kiuj la au\u0306torino kreis pupojn."}, {"text_idx": "#000014", "text": "La 24-an de aprilo antau\u0306tagmeze Anna kaj Dima en la S\u0302tata Biblioteko (domo Potsdamer Stra\u00dfe) estis akceptitaj de la scienca bibliotekistino Susanne Henschel, respondeculino por la Esperanto-kolekto. S\u0302i gvidis ilin al lokoj en la legosalonegoj, kie troveblas Esperanto-publikaj\u0302oj."}, {"text_idx": "#000015", "text": "Nature la redaktoroj volonte registris, ke la aktualaj eldonoj de ilia revuo c\u0302iam estas libere alireblaj en legosalonego (Fako HB5 Lingvistiko kaj literatura scienco)."}, {"text_idx": "#000018", "text": "C\u0302i tiu Berlin-vizito alportis revidon kun konataj Esperanto-amikoj kaj ekkonon de kelkaj novaj kaj inspirojn por la partoprenintoj."}]